અલંગનો આ ઉદ્યોગ અંદાજે દસ હજાર કરોડનું ટર્નઓવર ધરાવે છે. મંદીમાં ઉદ્યોગપતિને તેનો એકમ ચલાવવો પડકાર બની જાય છે. અલંગ શિપ રિ-સાઈક્લિંગ ઈન્ડસ્ટ્રીઝ એસોસિયેશનના સેક્રેટરી હરેશભાઈ પરમાર કહે છે, “હાલમાં જ્યાં કામ ચાલી રહ્યું છે તે ૨૦ કિમીના અલંગના દરિયાકિનારા પર જ્યાં નજર કરો ત્યાં શિપ લાંગરેલાં નજરે પડે છે. એક સમયે ખાલી લાગતું શિપયાર્ડ ફરી ધમધમતું થયું છે. વીસેક મહિનાની કારમી મંદી બાદ બે મહિનાથી તેજી જોવા મળી રહી છે. બે મહિનામાં જ ૧૦૦ જેટલાં જહાજો ભાંગવા માટે આવ્યાં છે. આ કામ ચારપાંચ મહિના ચાલશે એટલે આગામી સમય અલંગ માટે સારો રહેશે.”